Document ID: 31996D0034

KOMISSION PÄÄTÖS,
tehty 20 päivänä joulukuuta 1995,
tuotanto- ja tuontiverosta ("arbitrio sobre la producción y sobre las importaciones", APIM) yhteisön lainsäädännön soveltamisesta Kanariansaariin (Espanjan kuningaskunnassa) annetun neuvoston asetuksen (ETY) N:o 1911/91 5 artiklan 2, 4, 5 ja 6 kohdan mukaisesti (Ainoastaan espanjankielinen teksti on todistusvoimainen) (96/34/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön lainsäädännön soveltamisesta Kanariansaariin 26 päivänä kesäkuuta 1991 annetun neuvoston asetuksen (ETY) N:o 1911/91 (1) ja erityisesti sen 5 artiklan 6 kohdan, sekä
on kuullut Espanjan viranomaisia edellä mainitun artiklan mukaisesti,
sekä katsoo, että
I
Maantieteellisen sijaintinsa perusteella Kanariansaarilla on huomattavia vaikeuksia, jotka ovat vakavampia kuin useimmilla muilla yhteisön alueilla. Käsite "syrjäisin alue", jota saariin sovelletaan, sisältää useita haittoja, joilla on taloudellisia ja sosiaalisia seurauksia; ne aiheutuvat erityisesti syrjäisestä sijainnista, saarten lukumäärästä, maatalous- ja teollisuustuotantoon soveltumattomasta tuliperäisestä maasta sekä energialähteiden ja raaka-aineiden vähäisyydestä.
II
Euroopan yhteisö on tunnustanut tilanteen sekä tarvittavat toimenpiteet Espanjan ja Portugalin (2) liittymisasiakirjassa, mikä kuvastuu myös saariston historian perusteella muodostuneissa taloudellisissa ja verotusjärjestelyissä. Espanjan viranomaisten pyynnöstä, ja koska kokemus on osoittanut, että saarten kehitystä palvelisi täydellisempi yhdentyminen yhteiseen politiikkaan ja yhteismarkkinoiden täydellistämiseen, neuvosto hyväksyi eräitä toimenpiteitä yhteisön lainsäädännön soveltamisesta Kanariansaariin asetuksessa (ETY) N:o 1911/91.
Tuotanto- ja tuontiveroon (APIM) liittyen mainitun asetuksen 5 artiklan 6 kohdassa todetaan, että komission on vuonna 1995 Espanjan viranomaisia kuultuaan tutkittava toteutettujen toimenpiteiden vaikutusta Kanariansaarten talouteen ja niihin mahdollisuuksiin, joita on saarten liittämiseen yhteisön tullialueeseen. Tämän tutkimuksen perusteella Espanjan viranomaisille voidaan myöntää lupa pitää vapautukset voimassa kokonaan tai osittain enintään 31 päivään joulukuuta 2000.
Mainitun artiklan 2 kohdassa määrätään lisäksi, että 1 päivästä tammikuuta 1996 veroa alennetaan 20 prosentilla joka vuosi, niin että se poistuu 31 päivään joulukuuta 2000 mennessä.
III
APIM on yksi asetuksessa (ETY) N:o 1911/91 säädetyistä toimenpiteistä, joita suositeltiin, jotta Kanariansaarten yhdentyminen täydellisemmin yhteisöön voisi tapahtua vähitellen. Määräaikaisena verona se auttaa paikallisen tuotannon mukauttamista yhtenäismarkkinoiden vaatimuksiin vapautusjärjestelmällä, joka edistää paikallista toimintaa vaikuttamatta kuitenkaan kaupan edellytyksiin niin paljon, että se olisi yhteisen edun vastaista.
Komissio on tutkinut veron vaikutusta saarten taloudellisessa ja sosiaalisessa tilanteessa sekä sen mahdollista vaikutusta paikallisten kuntien julkistalouteen. Komission yksityiskohtainen tutkimus korostaa tiettyjä piirteitä:
- Avainala on matkailu, joka laajenee voimakkaasti; sama koskee vähemmässä määrin rakennusalaa, joka on matkailusta riippuvainen. Muuhun Espanjaan verrattuna tällä tilanteella on ollut myönteinen vaikutus talouteen, vaikka sen vaikutus hintoihin onkin ollut epäsuotuisa.
- Vuodesta 1991 tuontiin ovat vaikuttaneet APIM, vallinneet suhdanteet sekä asetukseen (ETY) N:o 1911/91 sisältyvät tullitoimenpiteet, vaikka näitä sovelletaankin vain yhteisön ulkopuoliseen kauppaan. On arvioitu, että yksinomaan APIM:n aiheuttama tuonnin lasku ei kestä kauan.
- APIM:n vaikutuksen erittely osoittaa, että verotaakka on suurin sähköteollisuudessa ja yleisesti ottaen tuonnista riippuvaisilla aloilla.
- APIM:n poistaminen aiheuttaa vähäistä hintojen laskua kaikilla aloilla, mutta hieman suurempaa niillä, jotka ovat suoraan tuonnista riippuvaisia.
- Erikseen tarkasteltuna APIM:n poistaminen lisäisi tuontia 2,5 prosentilla. Joillakin aloilla kasvu kuitenkin on huomattavampi, erityisesti tekstiili- ja puutavara-alalla.
- Veron poisto vaikuttaa myös tuotantoon ja työllisyyteen saarilla. Ennustettu keskimääräinen tuotannon lasku on 2 prosenttia ja työllisyyden lasku noin 1 prosentti. Väheneminen jakaantuu kuitenkin hyvin epätasaisesti; niinpä tekstiilituotanto voi loppua kokonaan ja muihin teollisuuden aloihin, kuten "muuhun valmistusteollisuuteen" (jalokivet, soittimet, valokuvaus ja lelut), puuteollisuuteen sekä metalli- ja kaivosteollisuuteen veron poisto vaikuttaisi merkittävästi.
IV
APIM:n käyttöönotto vuonna 1991, jolloin veroaste ja paikallisia tuotteita koskevat vapautukset säädettiin asetuksella (ETY) N:o 1911/91, on vienyt myönteiseen suuntaan ponnistuksia niiden vaikeuksien voittamiseksi, joita Kanariansaarten talouden mukauttamisessa muuhun yhteisöön on ilmennyt.
Sen vuoksi komissio Espanjan viranomaisten pyynnöstä ja heitä kuultuaan
ON TEHNYT SEURAAVAN PÄÄTÖKSEN:
1 artikla
Yhteisön lainsäädännön soveltamisesta Kanariansaarilla annetun asetuksen (ETY) N:o 1911/91 5 artiklan mukaista tuotanto- ja tuontiveroa (APIM) alennetaan 20 prosentilla alkuperäisestä tasostaan 31 päivänä joulukuuta joka vuosi, ensimmäisen kerran 31 päivänä joulukuuta 1996, siten että vero poistuu 31 päivänä joulukuuta 2000.
2 artikla
Espanjan viranomaisille annetaan lupa pitää enintään 31 päivään joulukuuta 2000 voimassa kaikki vapautukset. Vapautusten on edistettävä Kanariansaarten taloudellista ja sosiaalista kehitystä yhteisön tuen kehys huomioon ottaen, vaikka ne eivät saa vaikuttaa kaupan edellytyksiin yhteisön edun vastaisessa määrin.
3 artikla
Espanjan on toimitettava komissiolle mahdollisimman pian ne säädökset, joilla tämä päätös pannaan täytäntöön.
4 artikla
Tämä päätös on osoitettu Espanjan kuningaskunnalle.
Tehty Brysselissä 20 päivänä joulukuuta 1995.

Labels: 2
3
15
18